Video: Vergeet eers Mars – reis na Venus | Maroela Media
'n Groep wetenskaplikes by Nasa werk aan 'n konsep om die mens se eerste reis na 'n ander planeet nie na Mars nie, maar die aarde se naaste buurman, Venus, te onderneem. Nasa beoog op die oomblik om iewers na 2030 die eerste bemande sending na Mars te onderneem.
Venus is meer as die helfte nader aan die aarde, en stem in baie opsigte soos grootte en swaartekrag, ooreen met sy susterplaneet, die aarde.
Maar daar is nog geen formele planne om na Venus te reis nie, en ook nog geen finansiering daarvoor in die pyplyn nie. Die redes daarvoor is eenvoudig. Die atmosferiese druk op Venus se oppervlak is ongeveer negentig keer so kwaai soos op aarde, en die temperatuur op die oppervlak is ongeveer vyf keer die kookpunt van water. Boonop is die atmosfeer gelaai met gasse wat ruimtepakke gou sal wegvreet.Geen wonder die landingstuie wat na Venus se oppervlak gestuur is, het kort na hul aankoms opgehou werk nie. Die son kom in die weste op en sak in die ooste, maar die dae is langer as 'n jaar.
Geen probleem nie, sê die wetenskaplikes van Nasa se direktoraat Systems Analysis and Concepts van die Langley Research Centre. Die direktoraat se leuse is Defining the Art of the Possible.
Sowat vyftig kilometer bo Venus se oppervlak is die atmosferiese toestand baie soos op die aardoppervlak. Dis nog wel heelwat warmer as op aarde (sowat 80 grade) maar dit kan deur moderne tegnologie oorkom word. Die projek om uiteindelik bemande lugbalonne op hierdie hoogte te ontplooi word HAVOC genoem (High Altitude Venus Operational Concept).
Terwyl drome oor 'n wolkestad gedroom word soortgelyk aan die reeks Star Wars, is die eerste beplanning vir 'n bemande sending bloot 'n aantal lugbalonne wat vir sowat dertig dae 'n bemanning dra, en waartydens die planeet en veral sy atmosfeer in veel meer detail as tot dusver beplan kan word. Uiteindelik sal dar 'n semi-permanente bemanning wees wat mekaar aflos.